Studente vermink glo lewende katjieTwee studente aan die Monash-universiteit se Roodepoort-kampus het glo ŉ katjie vermink terwyl dit steeds geleef het. The Citizen berig dat die twee studente die katjie, sowat 12 weke oud, afgeslag het terwyl dit steeds geleef het. Mandy Cattanach, bestuurder en senior inspekteur van die Dierebeskermingsvereniging (DBV) in Roodepoort, sê die katjie is na ŉ veearts geneem waar dit uitgesit is. “Ons is ingelig oor die voorval en neem die kwessie rakende die gruwelike skending van ‘n weerlose dier met die grootste erns op,” het Cattanach gesê. “Gekwalifiseerde inspekteurs ondersoek die voorval en het reeds die universiteit besoek waar pamflette versprei word ten einde meer inligting oor die voorval te bekom.” David Noach, bemarkingskonsultant by Monash, sê die saak is aan die DBV en polisie oorgegee. “Die situasie is onder ons aandag gebring en al die administratiewe personeel is ontsteld en gewalg deur die voorval,” het hy gesê. “Dit is geensins ‘n weerspieëling van ons instelling nie. Monash Suid-Afrika keur nie die tipe gedrag goed nie.” Noach sê stappe is geneem om alle personeel en studente van die voorval in kennis te stel ten einde meer inligting te bekom.